Man by kleinhoewe se hek doodgeskietLoutjie Erasmus. Foto: Facebook ŉ Man van Noordwes is Sondag in die vroeë oggendure op ŉ kleinhoewe tussen Lichtenburg en Mahikeng doodgeskiet. Die voorval het op ŉ kleinhoewe in die Rooigrond-gebied gebeur, ongeveer 16 km vanaf Mafikeng. ŉ Provinsiale polisiewoordvoerder wou nie onmiddellik die naam van die oorledene bevestig nie, maar hy is op sosiale media as Loutjie Erasmus geïdentifiseer. Hy was glo in sy 40’s. Lt.kol. Adele Myburgh, woordvoerder van die polisie, het gesê die oorledene het by ŉ vriend se kleinhoewe gekuier en was op pad na sy huis toe wat glo net sowat 10 km van daar af geleë is. Volgens Myburgh het die man by die hek van die kleinhoewe stilgehou en uit sy bakkie geklim om dit oop te maak toe hy deur drie aanvallers oorrompel is. “Hy is in die proses in die bors geskiet. Sy vriend wat in die huis was, het die skoot hoor afgaan en by die venster uitgekyk om te sien wat aangaan. Die aanvallers het daarna op hom ook losgebrand,” het Myburgh gesê. Die vriend is nie beseer nie. Die aanvallers het kort daarna op die vlug geslaan. Volgens Myburgh is die polisie nie in dié stadium seker of enige iets by die oorledene geroof is nie, maar blyk dit nie die geval te wees nie. “Die aanvallers het die oorledene se bakkie agtergelaat en sy persoonlike besittings was nog by hom,” het sy gesê. ŉ Saak van moord word ondersoek. Niemand is nog in hegtenis geneem nie.